FI Euroopan unionin virallinen lehti CE 70/184

(2004/C 70 E/193)

KIRJALLINEN KYSYMYS E-2979/03

esittäjä(t): Carles-Alfred Gasòliba i Böhm (ELDR) komissiolle

(9. lokakuuta 2003)

Aihe: Euroopan unionin postipalvelut

Yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä 15. joulukuuta 1997 annettua Euroopan parlamentin ja neuvoston direktiiviä 97/67/EY (1) muutettiin 10. kesäkuuta 2002 annetulla Euroopan parlamentin ja neuvoston direktiivillä 2002/39/EY (2) Euroopan unionin postipalvelujen kilpailulle avaamisen jatkamiseksi. Direktiivin ensisijaisena tavoitteena on postipalvelujen sisämarkkinoiden toteuttaminen sekä samalla yleispalvelun säilyttäminen Lissabonin Eurooppa-neuvostossa hyväksyttyjen tavoitteiden mukaisesti.

Direktiivin 2 artiklan 1 kohdan ja 3 artiklan 4 kohdan mukaisesti enintään kahden kilogramman painoiset kausijulkaisut, kuten aikakauslehdet, kuuluvat yleispalvelun piiriin.

Espanjassa postin yleispalvelua ja postipalvelujen vapauttamista koskevassa 13. heinäkuuta 1998 säädetyssä laissa n:o 24, jota on muutettu 30. joulukuuta 1998 lailla n:o 50 sekä 30. joulukuuta 2002 lailla n:o 53, säädetään, että enintään kahden kilogramman painoiset aikakauslehtien kaltaiset kausijulkaisut eivät kuulu postin yleispalvelun piiriin tai niille on asetettu perusteettomia lisävaatimuksia. Lähetyksen ulkoasulta edellytetään erityisesti, että se on pakattu kirjekuoreen tai postipakettiin.

Katsooko komissio, että Espanjan lainsäädäntö on Euroopan unionin direktiivin vastainen ja estää postipalvelujen yhtenäistämisen Euroopan sisämarkkinoilla?

Frederik Bolkesteinin komission puolesta antama vastaus

(10. marraskuuta 2003)

Kuten arvoisa parlamentin jäsen perustellusti toteaa, direktiivin 97/67/EY (3) 3 artiklassa yhdessä 2 artiklan 6 kohdan kanssa edellytetään, että postin yleispalveluun sisältyy sanomalehtien ja aikakausjulkaisujen kaltaisten lähetysten kuljettaminen säädettyjen vähimmäispainorajojen puitteissa.

Espanjan lainsäädännössä lain 24/1998 15 artiklan ja asetuksen 1829/1999 27 artiklan mukaisesti kirjeen tai paketin muotoon pakattujen aikakausjulkaisujen kuljettaminen sisältyy postin yleispalveluun.

Näin ollen komissio ei ole arvoisan parlamentin jäsenen kanssa samaa mieltä siitä, että Espanjan lainsäädännössä jätetään aikakausjulkaisut postin yleispalvelun ulkopuolelle, vaikka Espanja on velvoitettu takaamaan postin yleispalvelun. Päinvastoin Espanjan lainsäädäntö sallii sen, että aikakausjulkaisujen kaltaiset lähetykset voidaan kuljettaa yleispalvelua koskevien ehtojen mukaisesti, mikä on direktiivin aiottu tulos.

Espanjan lainsäädäntö edellyttää, että tällaiset lähetykset lähetetään kirjeen tai paketin muotoon pakattuina. Tämä perustuu kuitenkin jäsenvaltion omaan harkintaan siitä, mitä muotoa ja mitä menetelmiä käytetään direktiivin tavoitteiden saavuttamiseksi.

(1) EYVL L 15, 21.1.1998, s. 14.

(2) EYVL L 176, 5.7.2002, s. 21.

(3) Euroopan parlamentin ja neuvoston direktiivi 97/67/EY, annettu 15 päivänä joulukuuta 1997, yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä. Muutettu 10. kesäkuuta 2002 Euroopan parlamentin ja neuvoston direktiivillä 2002/39/EY.